## La Filmoteca Valenciana presenta ‘Zazie en el metro’ de Louis Malle

*** La projecció s’emmarca en el cicle trimestral ‘La lletra en la imatge’, organitzat per l’IVC i la Biblioteca Pública de València
* El cicle analitza les relacions entre cine i literatura a través de grans clàssics del cine que són adaptacions d’obres literàries**

La Filmoteca Valenciana projecta el dimecres 2 d’octubre, a les 20:00 hores, *Zazie en el metro* (1959) de Louis Malle, dins del cicle trimestral ‘La lletra en la imatge’, organitzat per l’Institut Valencià de Cultura en col·laboració amb la Biblioteca Pública de València. La pel·lícula es podrà tornar a vore el divendres 4 d’octubre, a les 18:00 hores.

En la sessió del dimecres 2 d’octubre *Zazie en el metro* serà presentada al públic de la sala Berlanga pel cap de Programació de La Filmoteca Valenciana, José Antonio Hurtado, que abordarà els vincles entre el clàssic de Malle i la novel·la *Zazie dans le Métro* de l’escriptor francés Raymond Quenau.

Considerada com una de les pel·lícules més representatives de la *Nouvelle Vague*, la pel·lícula és una comèdia satírica de ritme frenètic sobre la societat francesa de finals dels anys cinquanta retratada a través dels ulls d’una xiqueta.

Zazie és una xiqueta entremaliada de dotze anys que arriba a París per a passar un temps amb el seu oncle Gabriel. Ell li fa visitar la ciutat, encara que ella només té una cosa en ment: agafar el metro. Però està en vaga. És en el taxi de Charles, un amic del seu oncle, a on Zazie inicia els seus tres dies d’endiablada vida parisenca.

**La lletra en la imatge**

‘La lletra en la imatge’ és un projecte de col·laboració de La Filmoteca Valenciana amb la Biblioteca Pública de València que es desenrotlla des de 2011. Amb una periodicitat trimestral, La Filmoteca Valenciana programa l’adaptació cinematogràfica d’una obra literària analitzada en els tallers de lectura oberts al públic organitzats per l’Associació d’Amics de la Biblioteca.

José Antonio Hurtado, cap de Programació de La Filmoteca Valenciana, presenta la projecció en la sala Berlanga de la Filmoteca i impartix posteriorment una conferència sobre les relacions entre l’obra literària i la pel·lícula en la seu de la Biblioteca Pública de València.

La seua conferència sobre les relacions entre *Zazie en el metro* i la novel·la homònima de Quenau se celebrarà el dimarts 29 d’octubre, a les 18:00 hores, en la Biblioteca Pública de València.

Fecha: 30/09/2024